INTUCH รูด 4% วิตกกำไรไตรมาส 1 หดตัว ฟากโบรกฯมองผลงานไตรมาส 2 ยังไม่ฟื้น
INTUCH รูด 4% วิตกกำไรไตรมาส 1 หดตัว ฟากโบรกฯมองผลงานไตรมาส 2 ยังไม่ฟื้น
8 พ.ค. 2563

ผู้สื่อข่าวรายงานว่า ราคาหุ้นบริษัท อินทัช โฮลดิ้งส์ จำกัด (มหาชน) หรือ INTUCH ณ เวลา 14.55 น. อยู่ที่ระดับ 53.25 บาท ลบ 2 บาท หรือ 3.62% สูงสุดที่ระดับ 55.25 บาท ต่ำสุดที่ระดับ 53.25 บาท ด้วยมูลค่าการซื้อขา 415.88 ล้านบาท

ทั้งนี้ ปัจจัยที่คาดว่าส่งผลให้ราคาหุ้นปรับตัวลดลง เนื่องจากมีการประเมินผลการดำเนินงานของ INTUCH จากบริษัทหลักทรัพย์ โนมูระ พัฒนสิน จำกัด (มหาชน) ว่า INTUCH จะมีกำไรสุทธิในช่วงไตรมาส 1/2563 อยู่ที่ 2,850 ล้านบาท ลดลง 2% จากไตรมาสเดียวกันปีก่อน ที่มีกำไรสุทธิอยู่ที่ 2,904 ล้านบาท แต่เพิ่มขึ้น 51% จากไตรมาสก่อน ที่มีกำไรสุทธิอยู่ที่ 1,890 ล้านบาท
โดยคาดว่าส่วนแบ่งกำไรจากบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ที่ 3,000 ล้านบาท ทรงตัวจากไตรมาสเดียวกันปีก่อน และเพิ่มขึ้น 9% จากไตรมาสก่อน ทั้งนี้หากไม่รวมรายการพิเศษ คาดว่ากำไรปกติ (ก่อน TFRS 16) จะเพิ่มขึ้น 2% จากไตรมาสเดียวกันปีก่อน จากฐานลูกค้ารายเดือน และลูกค้าอินเทอร์เน็ตบ้านที่มีมากขึ้น ดังนั้นแม้ในช่วงปลายไตรมาสจะเริ่มเห็นผลกระทบจากโควิด-19 ฉุดรายได้ Inter-roaming อ่อนตัวลง แต่คาดว่ารายได้ให้บริการจะยังเติบโต 4% จากไตรมาสเดียวกันปีก่อน
ด้านต้นทุนให้บริการรวม คาดว่าใกล้เคียงกับไตรมาสเดียวกันปีก่อน เนื่องจากแม้จะมีแรงฉุดจากค่าใช้จ่ายโครงข่าย 4G และคลื่นมากขึ้น โดยตั้งแต่ปลายเดือน ก.พ. 2563 เริ่มตัดค่าใบอนุญาต 5G-2600 MHz (ต้นทุน 100 ล้านบาท/เดือน) แต่จะถูกชดเชยผลบวกจากการเจรจาเสาและอุปกรณ์กับบริษัท ทีโอที จำกัด (มหาชน) หรือ TOT ใหม่ ลดลงตั้งแต่ในช่วงกลางปีก่อน และรายจ่ายการตลาดที่ลดลงแทน ขณะที่เมื่อเทียบกับไตรมาสก่อน จะมีแรงหนุนเพิ่มจากการที่ไม่มีบันทึกค่าใช้จ่ายฉลองครบ 30 ปีของ AIS และให้โบนัสพิเศษพนักงานที่มูลค่าสูง 600 ล้านบาท เหมือนไตรมาสก่อนแล้ว
ขณะเดียวกัน ผลการดำเนินงานของ INTUCH ยังผันตามผลการดำเนินงานของบริษัท ไทยคม จำกัด (มหาชน) หรือ THCOM รายงานกำไรสุทธิอยู่ที่ 198 ล้านบาท พลิกจากไตรมาสเดียวกันปีก่อน ที่มีผลขาดทุนสุทธิอยู่ที่ 33 ล้านบาท และไตรมาสก่อนที่มีผลขาดทุนสุทธิอยู่ที่ 1,969 ล้านบาท ดีกว่าคาดการณ์ไว้ เกิดจากมีการใช้งาน iPSTAR จากลูกค้าในประเทศเพิ่มขึ้นชั่วคราว ผลักดันรายได้ iPSTAR อยู่ที่ 422 ล้านบาท เพิ่มขึ้น 9% จากไตรมาสก่อน แต่ยังลดลง 33% จากไตรมาสเดียวกันปีก่อน และมีกำไรจากอัตราแลกเปลี่ยนและอื่น ๆ สุทธิเพิ่มขึ้น 140 ล้านบาท
สำหรับแนวโน้มผลการดำเนินงานในไตรมาส 2/2563 คาดว่ากำไรจะลดลงจากไตรมาสก่อน และไตรมาสเดียวกันปีก่อน เนื่องจากธุรกิจมือถือจะถูกกดดันมากขึ้นจากโควิด-19 คาดว่าการเติบโตของรายได้ให้บริการรวมในไตรมาส 2/2563 มีแนวโน้มลดลง ประกอบกับธุรกิจดาวเทียม คาดว่าขาดทุนมากขึ้น จากรายได้ซอฟต์แบงก์ และดาวเทียมไทยคม 5 หายไปเต็มไตรมาส โดยคาดว่าจะกระทบรายได้หายไปประมาณ 100 ล้านบาท/ไตรมาส
ทั้งนี้ ยังคงคาดว่ากำไรทั้งปี 2563 ของ INTUCH อยู่ที่ 13,369 ล้านบาท เพิ่มขึ้น 21% จากปีก่อน โดยจะเด่นสุดในไตรมาส 4/2563 จาก THCOM ไม่มีรายจ่ายพิเศษ ดังนั้นยังคงคำแนะนำ “รอซื้อเมื่ออ่อนตัว” โดยมีราคาเป้าหมายปี 2563 ที่ 68 บาท